Agt wat transitoroof beplan swaar gestraf  (Argieffoto) Agt mans is tot drie keer lewenslange tronkstraf en ŉ bykomende 120 jaar tronkstraf gevonnis vir transitoverwante misdade. Die beskuldigdes is Woensdag in die hooggeregshof in Pietermaritzburg gevonnis. Volgens ao. Bonnie Nxumalo, polisiewoordvoerder, het die Valke op 1 September 2017 inligting ontvang oor ŉ groep mans wat ŉ geldwa wat van Kokstad na Harding onderweg was, wou beroof. Beamptes het die inligting opgevolg en drie voertuie is op die N2-hoofweg naby Stafford Post opgemerk. “Die beamptes het die voertuie van die pad af probeer trek waarna die insittendes op die beamptes losgebrand het. “Die beamptes het teruggeskiet en drie mans noodlottig gewond en een beseer. Agt verdagtes is in hegtenis geneem.” Daar is op vyf aanvalsgewere, twee pistole en plofstof beslag gelê. Die ondersoek na die voorval het aan die lig gebring dat twee van die voertuie gekaap is. Die agt beskuldigdes is van sameswering om ŉ transitorooftog te pleeg, moord, die onwettige besit van vuurwapens en ammunisie, die besit van plofstof asook kaping van twee voertuie aangekla. Xolani Mpisane (40), Njabulo Ngcobo (48), Mzwenduna Blose (41), Sabelo Buthelezi (39), Thuthukani Dlamini (35), Msizi Mkhize (45), Sibusiso Ngwenya (33) en Sipho Nyosi (38) is ná ŉ uitgerekte verhoor skuldig bevind en tot lewenslange tronkstraf en ŉ bykomende 120 jaar tronkstraf gevonnis. Die vonnisse sal gelyklopend uitgedien word.